Lille Cæsar

Handling

Caesar Enrico «Rico» Bandello (Edward G. Robinson) og hans beste venn Joe Massara (Douglas Fairbanks jr.) flytter til storbyen for å følge drømmene sine. Rico er lei av å være betydningsløs og mener at et liv i mafiaen vil kunne gi ham makt og innflytelse. Joe på sin side drømmer om en karriere som danser. Rico sørger for at både ham selv og Joe blir med i gjengen til Sam Vettori (Stanley Fields). Joe skaffer seg også en jobb som danser på en nattklubb, og innleder raskt et forhold til dansepartneren sin, Olga Stassoff (Glenda Farrell). Rico gjør på sin side seg raskt bemerket i det kriminelle miljøet med sin hissige og ambisiøse holdning.
Joe protesterer kraftig og forsøker å trekke seg ut da gjengen skal rane nattklubben der han jobber, men Rico tilater det ikke. Under ranet blir Joe vitne til at Rico skyter og dreper Alvin McClure, lederen for Kriminalnemda. Fluktsjåføren i gjengen, Tony Passa (William Collier jr.), tåler ikke presset og bestemmer seg for å betro seg til en prest. Da Rico finner dette ut haster han til kirken og skyter ham på vei inn. Rico tar også over ledelsen av gjengen.
I tiden som går stiger Rico stadig i rang og ender opp som en velstående og mektig mafialeder. Han har nærmest mistet kontakten med Joe, til tross for at Joe offisielt fortsatt er med i gjengen. Rico bestemmer seg for å invitere ham på besøk etter å ha hørt rykter om at politioverbetjent Flaherty (Thomas Jackson) har tenkt å presse Joe for opplysninger. Joe er lite mottagelig da Rico forsøker å gi ham en mer aktiv rolle i gjengen, og haster ut av leiligheten da Rico får en telefon.
Vel hjemme er Joe livredd og ønsker å rømme byen. Olga ringer i stedet politiet. Like etterpå kommer Rico sammen med en medhjelper for å drepe Joe, men han klarer det ikke og flykter fra politiet. Joe bestemmer seg for å fortelle det han vet, og hele gjengen til Rico blir arrestert. Rico selv kommer seg unna, men pengelens ender han opp på et lokalt herberge. Flaherty uttaler til pressen at Rico har vist seg å være en feiging. Da Rico finner ut dette ringer han selv til Flaherty. Politiet sporer samtalen og finner Rico vandrende gatelangs. Rico nekter å overgi seg og blir skutt og drept av Flaherty.

Produksjon

Robert N. Lee, Francis Edward Faragoh, Robert Lord og Darryl F. Zanuck skrev manuset basert på romanen Little Caesar (1929), skrevet av W.R. Burnett. Jack L. Warner, sjefen for Warner Bros., ønsket opprinnelig at Clark Gable skulle spille hovedrollen som Rico. Den gikk til slutt til Edward G. Robinson, og ble hans første hovedrolle og gjennombrudd som skuespiller.
Ifølge moderne kilder er rollefiguren Joe Massara basert på skuespilleren George Raft. Han skal blant annet ha hatt tilknytning til gangsteren Owney Madden.

Utgivelse

Filmen ble en stor suksess. I løpet av åpningshelgen i New York spilte den inn rekordhøye 50 000 dollar på elleve forestillinger. Selv om Lille Cæsar ble utgitt etter Mitraljøsen (1930), en annen populær gangsterfilm, blir den likevel generelt ansett for å være den som startet trenden med gangsterfilmer i begynnelsen av 1930-årene. Hovedrolleinnehaver Robinson endte opp med å spille flere roller innenfor denne sjangeren de neste årene.

Priser og nominasjoner

Robert N. Lee og Francis Edward Faragoh ble nominert til Oscar for beste filmatisering under den 4. Oscar-utdelingen.

I ettertid

I 2000 ble Lille Cæsar inkludert i National Film Registry, et utvalg av filmer til bevaring i det amerikanske nasjonalbiblioteket Library of Congress, filmer som regnes som «kulturelt, historisk og estetisk betydningsfulle». Filmen har dukket opp på flere av Det amerikanske filminstituttets lister. Den er på niendeplass i gangsterfilmsjangeren på «AFI's 10 Top 10», en liste over de ti beste filmene i ti ulike sjangere. Rollefiguren Caesar Enrico Bandello er inkludert på «AFI's 100 Years...100 Heroes & Villains», der han er på 38.-plass på skurkelisten. Sitatet er «Mother of mercy, is this the end of Rico?» er på 73.-plass på «AFI's 100 Years...100 Movie Quotes», en liste over de beste filmsitatene.